Londondagi aql markazi bugungi O'zbekistonni qanday baholamoqda? 
O'zbekistondagi islohotlar real, lekin hali ko'pdan-ko'p, salmoqli qadamlar tashlanishi zarur, deya xulosa qilmoqda Tashqi siyosat markazi. 
VASHINGTON — Bu tahlilnoma nega aynan hozir chiqdi? O'zbekiston meni azaldan o'ziga tortib kelgan va unga yaqindan tahliliy nazar tashlashni xohlab kelganman. Markaziy Osiyoni o'rganishni boshlaganimdayoq bir kun shunday imkoniyat bo'ladi, deya umid qilgan edim. Hozirda, bilasiz, xalqaro maydonda yangilik asosan salbiy. O'zbekistonda esa 2016-yildan beri ancha ijobiy o'zgarishlar bo'ldi. Shuning uchun ularga yaqinroq va chuqurroq qarab, haqiqatda nima o'zgardi, nima o'zgarmadi, hukumatning aytayotganlari qanchalik rost va umuman bu davlatdagi hozirgi muhim jarayonlar nimadan iborat, deya izlandik. Mavzularni va mualliflarni qay asosda tanladingiz? Biz bu nashr mavzu va tahliliy jihatdan boy va serqirra bo'lishini istadik. Ko'plab ekspertlar bilan gaplashdik, xalqaro maydondagi hamda O'zbekistondagi. Kimlar qay masalani qanchalik o'rganganiga e'tibor berdik. Bugungi O'zbekistondagi dolzarb masalalarni yoritib kelayotganlarni jalb qildik. Ammo biz bu nashrda olib chiqqan mavzulardan ham ko'proq masalalar bor va ularni ham o'rganishimiz kerak. Bu tahlilnoma asosan markaziy hukumat, iqtisod va mahalliy tizimlardagi o'zgarishlar va muammolarni aks ettiradi. Demokratiya bobida nimaga erishilgani va erishilmagani; qonun ustuvorligi va inson huquqlarini ta'minlash; qiynoqlarga qarshi kurash; nohukumat tashkilotlar va fuqaro jamiyati taraqqiyoti hamda xotin-qizlar erkinligi, shuningdek, ozchilikdagi guruhlar haq-huquqlari borasida ham yozilgan. Tahlilnomamizda O'zbekistonda majburiy mehnatga qarshi kurash qay nuqtada ekani, o'zbek paxtasiga nisbatan xalqaro boykot bekor qilinishi uchun qanday qadamlar tashlash zarurligi xususida ham to'xtalamiz. Tizim bugun qanchalik oshkora va mas'uliyatli ekani va emasligiga, korrupsiyaga qarshi kurash qanday ketayotganiga, taraqqiyot loyihalarini amalga oshirishda fuqaro ovozi va dardi qanchalik hisobga olinayotgani va olinmayotganiga ham nazar tashladik. O'zbekiston diplomatiyasi, xususan, Moskva, Pekin va Vashington singari yirik tomonlar bilan munosabatlar qay tarzda ketayotganini ham tahlil qildik. Demak, sizningcha, hozir O'zbekiston qay bosqichda? Xulosa? Har bir maqolada o'ziga xos xulosani ko'rasiz va tavsiyalar berilgan. Mening xulosam shuki, islohotlar O'zbekistonda real, biroq Prezident Mirziyoyevning o'zi aytganidek, ochiq iqtisodiyot, turli fikr-qarashlarni o'z ichiga olgan siyosiy maydon va shu tariqa erkin jamiyat qurish uchun hali juda ko'p ishlar qilinishi kerak. Hozirgi islohotlar avtoritar tizimni modernizatsiya qilishdan nariga o'tadimi? Ko'ramiz. Hozirgacha erishilgan yutuqlarga qarab aytish mumkinki, jamiyat oldingiga qaraganda erkinroq. Konstruktiv tanqidga toqat qilinmoqda va hukumat fuqaro bilan hisoblashishga harakat qilayotgandek. Lekin tegilmayotgan masalalar hamon talay. Iqtisodning katta ulushi rahbariyatga yaqin tomonlar qo'lida ekani, sistematik shaffoflik yetishmasligi, korrupsiya chuqur ekani - bular O'zbekistonga nisbatan oxirgi yillarda kuchaygan ijobiy e'tibor qatorida katta savollar ham tug'diradi. COVID-19 pandemiyasi vaziyatni shubhasiz yanayam murakkablashtirib, tizimdagi nuqson va tub muammolarni yanada oydinlashtirdi. Aholi bu davrda yanayam qiynalar ekan, norozilik hissi ham kuchaygan. Islohotlarda yana bir omilni, yo'nalishni, chetga surib bo'lmaydi. Karimov davridagi haqsizlik va adolatsizliklar qachondir ochiq muhokamaga chiqishi kerak. Xalq yangi davrga o'tishi uchun yaqin o'tmishdagi muammolar va xatolar ijtimoiy-siyosiy tahlil qilinishi kerak bo'ladi. Jabr ko'rganlarning dardini tinglash, adolatni ta'minlash va kelajakda bunday muammolarning oldini olish. Tahlilnomamizda bu mavzu ham yoritilgan. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.